b'\n_START_ARTICLE_\nArendole m\xc3\xb5is\n_START_PARAGRAPH_\nArendole m\xc3\xb5is (Arendoles mui\xc5\xbea) on endine m\xc3\xb5is L\xc3\xa4tis V\xc4\x81rkava piirkonnas Ro\xc5\xbekalni vallas Arendoles. Saksa keeles Randol._NEWLINE_Arendole m\xc3\xb5is sai alguse XVI sajandil, kuuludes algul Grappenbruckidele, seej\xc3\xa4rel aastani 1772 Wolffidele. Seej\xc3\xa4rel oli m\xc3\xb5isakompleks kasutusel jahilossina, kuuludes kuni v\xc3\xb5\xc3\xb5randamiseni Plater-Zyberkidele. Aastal 1895 sai vahepeal iseseisva valdusena kadunud Arendolest taas m\xc3\xb5is. Jahilossile omaselt kuulus m\xc3\xb5isa juurde 500 hektarit p\xc3\xb5llumajanduslikku maad ja 5000 hektarit metsa._NEWLINE_Esimese maailmas\xc3\xb5ja ajal paiknesid m\xc3\xb5isas algul Vene v\xc3\xa4ed, kes p\xc3\xb5letasid maha m\xc3\xb5isa pargis olnud 1779. aastal ehitatud puidust kabeli. Aastal 1918 talvitusid seal saksa s\xc3\xb5durid, kes kasutasid k\xc3\xbctteks m\xc3\xb5isa m\xc3\xb6\xc3\xb6blit, aknaid ja uksi. Aastal 1919 m\xc3\xb5is v\xc3\xb5\xc3\xb5randati._NEWLINE_M\xc3\xb5isa peahoone valmis XIX sajandi algul ja ehitati Platerite suguv\xc3\xb5sa jahilossiks. T\xc3\xa4nap\xc3\xa4eval on see eravalduses ja restaureeritud. M\xc3\xb5isa k\xc3\xb5rvalhooned valmisid p\xc3\xa4rast aastat 1895 ja neid oli kunagi kokku 27. Neist on s\xc3\xa4ilinud mitmed hooned, sealhulgas ait, kus asub Arendole algkool. Enam kui saja-aastaste puudega parki ehib kahekorruseline tornikujuline punastest tellistest hoone. Maakivist k\xc3\xbc\xc3\xbcn on osalt kokku kukkunud. M\xc3\xb5isakompleksi juurde kuulub ka Arendole katoliku kirik.'